Rozhodnutie Komisie
z 23. januára 2001,
ktorým sa mení a dopĺňa rozhodnutie 97/296/ES, ktorým sa predkladá zoznam tretích krajín, z ktorých je povolený dovoz výrobkov z rýb pre ľudskú spotrebu
(oznámené pod číslom dokumentu C(2001) 128)
(Text s významom pre EHP)
(2001/66/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/408/ES z 22. júna 1995 [1] o podmienkach pre zostavenie, na prechodné obdobie, dočasných zoznamov podnikov z tretích krajín, z ktorých sú členské štáty oprávnené dovážať určité výrobky živočíšneho pôvodu, výrobky z rýb alebo živé lastúrniky, zmenenú a doplnenú rozhodnutím 2000/4/ES [2], a najmä na jeho článok 2 (2),
keďže:
(1) Smernica Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch a o zrušení smerníc 85/358/EHS a 86/469/EHS [3] stanovuje, že výrobky z vodných živočíchov budú zahrnuté do monitorovacieho plánu pre zvyšky veterinárnych liečiv.
(2) Okrem toho, príloha rozhodnutia Komisie 2000/159/ES z 8. februára 2000 o predbežnom schválení plánov rezíduí tretích krajín podľa smernice rady 96/23/ES [4], naposledy zmenenej a doplnenej rozhodnutím Komisie 2000/675/ES [5], označuje tretie krajiny, ktoré predložili plán, vysvetľujúc záruky, ktoré ponúka, pokiaľ ide o monitorovanie skupín zvyškov a látok uvedených v prílohe I smernice 96/23/ES.
(3) V dôsledku toho, keď záruky uvedené v časti 2 nie sú poskytnuté, dovoz výrobkov z vodných živočíchov sa neschváli, aj keď vyhovujú smernici Rady 91/493/ES z 22. júla 1991 stanovujúcej zdravotné podmienky pre výrobu a umiestňovanie na trh rybacích výrobkov [6], naposledy zmenenej a doplnenej smernicou 97/79/ES [7].
(4) Keďže rozhodnutie Komisie 97/296/ES [8], zmenené a doplnené rozhodnutím 2001/40/ES [9], uvádza krajiny a územia, z ktorých je povolené dovážať rybacie výrobky pre ľudskú spotrebu, je potrebné upraviť toto rozhodnutie a zahrnúť požiadavku, že dovoz výrobkov z vodných živočíchov bude povolený iba pre tretie krajiny uvedené v oboch rozhodnutiach: 97/296/ES a 2000/159/ES.
(5) Pretože však rozhodnutie Komisie 95/328/ES z 25. júla 1995, ktorým sa stanovuje zdravotné osvedčovanie pre rybacie výrobky z tretích krajín, ktoré doteraz nie sú zahrnuté v osobitnom rozhodnutí [10], naposledy zmenené a doplnené rozhodnutím 2001/67/ES [11], poskytuje prechodné obdobie pre aktualizáciu modelu zdravotného osvedčovania, je potrebné zaistiť odchýlku pri uplatňovaní rozhodnutia 2000/159/ES pre výrobky z vodných živočíchov počas tohto prechodného obdobia.
(6) Opatrenia stanovené pre toto rozhodnutie sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Rozhodnutie 97/296/ES sa mení a dopĺňa takto:
1. K článku 2 sa pridáva nový bod 3:
"3. Okrem odseku 1, členské štáty zaručia, že výrobky z vodných živočíchov, definované v článku 2.2 smernice Rady 91/493/EHS, v každej forme, určené na ľudskú spotrebu, budú dovážané len z tých tretích krajín, ktoré sú zahrnuté v prílohe tohto rozhodnutia a v prílohe rozhodnutia Komisie 2000/159/ES ako krajiny so schváleným plánom monitorovania rezíduí pre výrobky z vodných živočíchov."
2. Článok 3 sa nahradí takto:
"Článok 3
Bez ohľadu na rozhodnutie Komisie 2000/159/ES a článok 2.3 tohto rozhodnutia členské štáty pri dovoze rybacích výrobkov z krajín uvedených v časti II prílohy tohto rozhodnutia až do dátumu vstúpenia do účinnosti modelu zdravotného osvedčenia, stanoveného rozhodnutím Komisie 2001/67/ES [12], prijímajú zásielky rybacích výrobkov, sprevádzané modelom zdravotného osvedčenia schváleného rozhodnutím 95/328/ES."
Článok 2
Toto rozhodnutie je adresované členským štátom.
V Bruseli 23. januára 2001